KGI งบปี 64 กำไรกระฉูด 1.9 พันลบ. โต 227% รับรายได้รวมหนุน แจกปันผล 0.55 บ.
KGI โชว์กำไรปี 64 พุ่ง 227% แตะ 1,858 ลบ. รับรู้กำไรและผลตอบแทนจากเครื่องมือทางการเงิน-รายได้ค่าธรรมเนียมและค่าบริการ และรายได้ค่านายหน้าช่วยหนุน พร้อมจ่ายปันผลหุ้นละ 0.55 บาท ขึ้น XD วันที่ 18 เม.ย. 65 โดยจ่ายปันผลวันที่ 5 พ.ค. 65 ขณะที่ปี 65 ทาง KGI ยังคงตั้งเป้าเป็นบริษัทหลักทรัพย์ชั้นนำที่ให้บริการด้านการลงทุนครบวงจร
24 ก.พ. 2565

บริษัทหลักทรัพย์ เคจีไอ (ประเทศไทย) จำกัด (มหาชน) หรือ KGI รายงานผลการดำเนินงานปี 2564 สิ้นสุดวันที่ 31 ธันวาคม 2564 บริษัทกำไรสุทธิอยู่ที่ 1,858 ล้านบาท เพิ่มขึ้น 227% เมื่อเทียบกับงวดเดียวกันของปีก่อนมีกำไรสุทธิ 567.60 ล้านบาท สะท้อนความแข็งแกร่งของบริษัทฯ เนื่องจากมีการกระจายรายได้อย่างดีในหลายธุรกิจ
โดยบริษัทฯ มีรายได้รวม 5,356 ล้านบาท เพิ่มขึ้น 89% เมื่อเทียบกับปี 2563 มีโครงสร้างรายได้หลักของบริษัทประกอบด้วย กำไรและผลตอบแทนจากเครื่องมือทางการเงิน 2,232 ล้านบาท คิดเป็นสัดส่วน 42% รายได้ค่าธรรมเนียมและค่าบริการ 1,587 ล้านบาท คิดเป็น 30% รายได้ค่านายหน้า 1,282 ล้านบาท คิดเป็น 24% นอกจากนี้ เป็นรายได้ดอกเบี้ยและรายได้อื่นๆ
ขณะเดียวกัน ที่ประชุมคณะกรรมการบริษัทมีมติอนุมัติการจ่ายเงินปันผลเป็นเงินสดในอัตรา 0.55 บาทต่อหุ้น วันกำหนดรายชื่อผู้ถือหุ้นที่มีสิทธิได้รับเงินปันผล (Record Date) วันที่ 19 เม.ย.2565 เนื่องจากวันที่ไม่ได้รับสิทธิปันผล(XD) วันที่ 18 เม.ย. 2565 และจ่ายปันผลในวันที่ 5 พ.ค.2565 โดยจะขออนุมัติจากที่ประชุมสามัญผู้ถือหุ้นในวันที่ 7 เม.ย. 2565
“ปี 2565 KGI ยังคงตั้งเป้าเป็นบริษัทหลักทรัพย์ชั้นนำที่ให้บริการด้านการลงทุนครบวงจร พร้อมเครื่องมือและเทคโนโลยีการลงทุนที่ทันสมัย เพื่อตอบโจทย์ความต้องการของนักลงทุน แม้ภายใต้สถานการณ์การแพร่ระบาดของโรคโควิดตลอดช่วงระยะเวลา 2 ปีที่ผ่านมา และมุ่งสู่ผลการดำเนินงานที่เป็นเลิศ” ดร.จื้อ-หง หลิน กล่าว